বকখালির রেশ কাটতে না কাটতেই রবিবার রাতে দিঘার সমুদ্র কেড়ে নিল আরও এক পর্যটকের প্রাণ। এর ফলে বকখালি ও দিঘা মিলিয়ে গত দু'দিনে সমুদ্রের কবলে প্রাণ হারাতে হল চার জন পর্যটককে। 
পাহাড়ে অশান্তির জেরে দার্জিলিং থেকে মুখ ফিরিয়ে পর্যটকরা এখন সমুদ্রমুখী। শনিবার কলকাতার কসবা থেকে এমনই দুই পরিবার বকখালিতে যায়। জলে ডুবে মৃত্যু হয় তিনজনের। রবিবার মৃত্যুর খবর এল দিঘা থেকেও। 
টানা ছুটিতে দিঘা পর্যটকের ভিড়ে ঠাসা। ছুটি কাটাতে রবিবার কলকাতার হরিদেবপুরের কেওড়াপুকুর বাজারের বাসিন্দা সুপ্রিয় চক্রবর্তী (৪২) তাঁর স্ত্রী ও শিশুকে সঙ্গে নিয়ে এসে উঠেছিলেন নিউ দিঘার একটি হোটেলে। যেখানে আগে থেকেই তাঁদের বন্ধু ও আত্মীয়রা এসেছিলেন।
এদিন রাত্রি সাড়ে ন’টা নাগাদ সুপ্রিয়বাবু তাঁর স্ত্রী ও বাচ্চাকে নিয়ে ওল্ড দিঘার বিশ্ববাংলা ঘাটের কাছে সমুদ্রের পাড়ে বসে ছিলেন। তখন সমুদ্র বেশ উত্তাল ছিল। 
সমুদ্রের পাড়ে থাকা পুলিশের কর্মীরা তাঁদের সমুদ্রের জল থেকে দূরে সরে আসতে বলেন। কিন্তু আচমকাই জলের ধাক্কায় পরিবারের সামনেই জলে তলিয়ে যান সুপ্রিয়বাবু। 
কর্তব্যরত পুলিশ কর্মীরা দ্রুত নুলিয়াদের খবর পাঠায়। কিন্তু বাঁচানো যায়নি সুপ্রিয়বাবুকে। আসলে সন্ধে ৬টার পর থেকে সমুদ্রস্নানে নামায় নিষেধাজ্ঞা রয়েছে বলে প্রশিক্ষিত নুলিয়াদের ছুটি হয়ে যায়। ফলে বিপুল পর্যটকদের ভিড়ে ঠাসা দিঘা সমুদ্রের পাড়ে রাতের বেলায় প্রশিক্ষিত নুলিয়ারা কেউ থাকেন না। এর ফলে সুপ্রিয়বাবুকে উদ্ধারে কিছুটা সময় চলে যায়। 
তাঁকে উদ্ধার করে দিঘা স্টেট জেনারেল হাসপাতালে নিয়ে যাওয়া হলে চিকিৎসকরা তাঁকে মৃত বলে ঘোষণা করেন।